Henricus, Dei gracia Autissiod. episcopus, omnibus presentes litteras inspecturis, in Domino salutem. Noverit universitas vestra quod, cum bone memorie Willelmus de Grignon, quondam canonicus Autissiod., dilectis filiis, decano et capitulo Autissiodori, jamdudum dedisset decimam quam habebat apud Arteium juxta Parliacum, pro anniversario suo faciendo, et postmodum dedisset eisdem domos quas habebat apud Autissiodorum, juxta capellam Beati-Stephani, tali modo quod dictum capitulum de domibus predictis, tam pro beneficio anniversarii ipsius Willelmi, quam pro aliis elemosinis, singulis annis, viginti et octo solidos solvere teneretur: tandem, dicto Willelmo viam universe carnis ingresso, in nostra presentia constituti, nobilis mulier Odelina, relicta Iterii de Arteio, soror scilicet memorati Willelmi de Grignon, et filii ejusdem Odeline, Herveus, Miles, Johannes et Guido, et nobilis mulier, Isabel, relicta Haguenonis, militis, fratris quondam dicti Willelmi de Grignon, predictas donationes laudaverunt et concesserunt, et tam decimam ipsam quam domos memoratas prefatis decano et capitulo in perpetuum quittaverunt. Prefati autem decanus et capitulum ipsis, super quadraginta libris Autissiod., sicut dictus W. de Grignon eisdem injunxerat, satisfecerunt. In cujus rei testimonium, presentes litteras fieri fecimus, et sigilli nostri munimine roborari. Actum, anno Domini millesimo ducentesimo vicesimo-secundo, mense februario.